Britaniya mətbuatı: "Putin seçilənədək Suriyada ölmüş rusları soyuducularda saxlayacaqlar" - BBC News Azərbaycanca
https://www.bbc.com/azeri/international-43194800
Fotonun müəllifi MOD
Image caption Rusiya hərbiyyəsi Suriyada
"The Business Insider" saytı yazır ki, Rusiya vətəndaşlarını Suriyada muzdlu əsgər kimi xidmətə göndərən hərbi səfərbərçilərdən biri France 24 kanalına anonim müsahibə verib.
Həmin şəxs bu müsahibədə Rusiya vətəndaşlarının bu yaxınlarda Suriyada Amerika qüvvələri tərəfindən zərbəyə məruz qalaraq həlak olmasının ölkəsi üçün nə dərəcədə böyük bir rüsvayçılıq olmasından söz açıb.
"Mənə hər həftə beş-altı yeni səfərbər müraciət edir, - həmin şəxs deyib, - Bəziləri mənə zəng edirlər, bəziləri isə şəxsən görüşürlər".
O bunu da deyib ki, özünün çalışdığı Yekaterinburq şəhərində hazırda yüzədək vətəndaş muzdlu əsgər kimi Suriyaya getmək istəyir.
Amma onun sözlərinə görə, Amerika qüvvələri fevralın 7-də Suriyanın hökumət qoşunlarının hücum edən önçü dəstələrinə zərbə endirəndən bəri, Rusiya səfərbərləri arasında əhval-ruhiyyə bir qədər dəyişib. Axı bəzi məlumatlara görə zərbəyə məruz qalmış hökumət qüvvələrinin sıralarında yüzlərlə Rusiya muzdlusu da həlak olub.
"İndi adamlar bu zərbəyə görə qisas almağın vacibliyindən danışırlar" -rusiyalı səfərbərçi deyib.
Dünya Şahmat Federasiyasının bank hesabları Suriya sanksiyalarına görə bağlanıb
Məqalədə deyilir ki, Suriyada müharibəyə yollanan rusiyalı kontraktçıları çox qəddar və təhlükəli şəraitlər gözləyir. Orada onlara biznes və siyasi maraqlara görə qətllər törətmək əmr oluna bilər. Onlar ora yaxşı maaşa görə gedirlər, amma əksəriyyəti bu pulları görməyəcək.
"Əgər özəl şirkətlə hərbi xitmət barədə müqavilə imzalamısansa, deməli, özünü onlara pula satmısan, -anonim rusiyalı deyib, - Şirkət səndən istədiyi kimi istifadə edə bilər. Bəs sən öləndən sonra nə olacaq? Əgər sən tikə-tikə olmusansa, onda necə olsun? Yaxşı halda meyitini evə göndərəcəklər. Pis halda elə orda basdıracaqlar. Əgər sən adamları öldürməklə və ya başqalarının biznes maraqlarını qorumaqla pul qazanmağa hazırsansa, çox gözəl".
Həmin şəxs France 24 kanalına deyib ki, amerikalıların son aviazərbəsi nəticəsində 210 rus öldürülüb. O deyib ki, rusiyalı muzdluların işini ağırlaşdıran əsas faktor onların havadan Suriya və ya Rusiya aviasiyası tərəfindən dəstəklənməməsidir.
Bəzi məlumatlara görə, fevralın 7-də baş vermiş döyüşdə yüzlərlə rusiyalını onların tank və BTR-ləri qoruya bilməyib.
ABŞ-ın hava zərbələri, artilleriyası və Apache helikopterləri Rusiya muzdlularının külünü göyə sovurub. Bu da deyilir ki, Rusiya muzdlularının antitəyyarə silahları olmayıb. Havadan dəstəkləri olmadan, təyyarə vuran silahlarsız rusiyalı muzdluların Amerika tərəfindən təlimləndirilmiş qüvvələrlə necə döyüşə biləcəyi sual doğurur.
Rusiya Suriyada nə boyda ərazini azad edib?
Lakin Rusiya nizami qoşunlarının kifayət qədər aviasiya qüvvəsi ola-ola muzdlu soydaşlarına dəstək verməməsi o demək deyildir ki, onların ABŞ koalisya qüvvələrinin hücumundan xəbərləri olmayıb.
"Washington Post" qəzetinin ötən həftə yazdığına görə, Rusiya prezidenti Vladimir Putinə yaxın olan bir iş adamı rusiyalı muzdluların da iştirak etdiyi bu hücuma Kremldən icazə alıbmış.
Reuters agentliyi bildirir ki, Amerika qüvvələri üzərinə hücum ABŞ-ın reaksiyasını yoxlamaq üçün edilib və göründüyü kimi bu cavab Kremlin gözlədiyindən də sərt olub.
Rusiyanın muzdlu əsgərlərdən istifadə etməsinin bir səbəbi də onun Suriyadakı əsl itkiləri gizlətmək niyyətidir.
Bu hərbi emissar France 24 kanalına deyib ki, Rusiya səfərbərçilərindən birinin soyuducularında xurd-xəşil olmuş 150-dək muzdlu əsgərin meyiti saxlanır.
O deyib ki, bu meyitləri ailələrinə versələr də, yalnız Rusiyada mart seçkisi keçiriləndən sonra verəcəklər.
"Biz hamımız bunun səbəbini bilirik. Bu ölümləri gizli saxlamaq problem olmamalıdır" -anonim müsahib deyib.
Image caption Daha bir vəkil "Trump-ın axırının çatdığını" deyir
Daha bir vəkil "Trump-ın axırının çatdığını" deyir
Britaniya mətbuatı ABŞ prezidenti Donald Trump və Rusiya sövdələşməsi mövzusunu yenə diqqətdə saxlayıb.
"The Independent" yazır ki, ABŞ-da prezident Nixon-un hakimiyyətinə son qoymuş Watergate qalmaqalı zamanı onun vəkili olmuş qocaman hüquqşünas Trump-ın prezidentliyi üçün çox böyük təhlükənin yarandığını deyib.
1970-ci ilin iyulundan 1973-cü ilin aprelinədək Richard Nixon-un vəkili olmuş 79 yaşlı John Dean o vaxt təkcə bir ittiham üzrə günahını etiraf edərək müttəhimdən şahidə çevrilə bilmişdi.
İndi isə Dean deyir ki, Rick Gates-in təqsirini boynuna alması Trump-ın prezidentlik taleyində həlledici rol oynaya bilər.
"Prokuror Mueller Trump-ın kampaniya başçısı olmuş Manafort-a qarşı əlindən nə gəlirsə, edir. O, indi Manafortu, Gates-dən istifadə edərək bitirmək istəyir. Getdikcə daha çox görünür ki, Manafort Rusiya ilə sövdələşmədə əsas zəncirdir" - Dean Tvitterdə yazıb.
"Əgər Gates Manafort-un Trump-ın göstərişləri ilə hərəkət etdiyini desə, bu, Trump-ın prezidentliyinin sonu olacaq. Bu, çox tutarlı dəlil olardı" -qocaman hüquqşünas yazıb.
Trump-ın seçki kampaniyası meneceri Paul Manafort-un müavini olmuş 45 yaşlı Rick Gates ötən həftə prokuror Mueller-in apardığı təhqiqatın gedişində təqsirini boynuna alıb. Mueller Trump-la Rusiya arasında mümkün sövdələşməni araşdırır.
Gates özünə qarşı ittihamlardan ikisi üzrə təqsirini etiraf edib. Bunlardan biri Amerikaya qarşı qəsd və ikincisi isə Federal Təhqiqatlar Bürosuna yalan məlumat verilməsinə dair ittihamdır.
Beləliklə, Gates təqsirin etiraf edilməsinə dair sazişi imzalayaraq, təhqiqatla "tam, həqiqi və səmimi" əməkdaşlığa razılıq verib.
İndi belə söhbətlər dolaşır ki, Gates Manafort-un mühakiməsində ona qarşı əsas şahid kimi çıxış edəcək.
Dean başqa bir tvitində yazır ki, Trump-ın Manafort-u əfv edəcəyinə dair söhbətlər məhz buna görə narahatlıq doğurmuşdu.
Lakin hüquqşünas yazır ki, Trump Manafort-u əfv etmək səlahiyyətlərinə malik deyil.
"Beləliklə Manafiort-a mat elan edilə bilər" -Dean yazıb.
Manafort çirkli pulların yuyulması və qəsd barədə bir çox ittihamlar üzrə təqsirini boynuna almır.
Fotonun müəllifi DENIS CHARLET/Getty
Image caption "Ən asan dillər" qrupuna Danimarka, holland, fransız, italyan və ispan dili daxil edilib
"The Independent" qəzetində dərc olunmuş başqa bir məqalədə deyilir ki, xarici dilləri öyrənmək həmişə çətin bir iş olub.
Google qulaqcıqları 40 dildə danışığı başa düşüb tərcümə edəcək
Birinci kateqoriyaya ingilisdillilər üçün "ən asan dillər" daxil edilib. Bunların minimum öyrənilməsinə minimum 24 həftədən 30 həftəyədək vaxt lazım gəlir. Bu dillərdən bəziləri bunlardır: Danimarka, holland, fransız, italyan və ispan dili.
Suriyadakı müharibədə "qələbədən" sonra Moskva sülhü də qazana biləcəkmi?